Meie maailm koosneb teatud hulgast iseenesestmõistetavustest, milles kahtlemine pole sünnis või viitab inimese vildakale mõtlemisele. Üks selline on materialistlik - mehhanitsistlik maailmavaade ja sellel põhinev ideoloogia. Viimane kuulub olemuslikult võimu juurde, sest kontseptsioonita valitseda ei saa. Seesama ideoloogia hoolitseb, et mehhanitsism oleks kaasaegse ühiskonna  organiseerimisel keskseks struktuurikomponendiks. Jätkuva ratsionaliseerumise kontekstis arendatakse kontseptsiooni inimesest kui masinast. See ei ole midagi uut, tehnokraatlikus subkultuuris tuntakse seda ammu. Nüüdseks on see paraku väljunud niśist ja pretendeerib kõikehõlmavusele, mis paratamatuse varjuna langeb kõigi ühiskonnaliikmete peale.